CELEX: 32020D2242
Language: lv
Date: 2020-12-23 00:00:00
Title: Komisijas Īstenošanas lēmums (ES) 2020/2242 (2020. gada 23. decembris) par konkrētiem aizsardzības pasākumiem saistībā ar augsti patogēnisko H5N1 apakštipa putnu gripu Apvienotajā Karalistē (izziņots ar dokumenta numuru C(2020) 9628) (Autentisks ir tikai teksts angļu valodā) (Dokuments attiecas uz EEZ)

28.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 436/69
               
            
         KOMISIJAS ĪSTENOŠANAS LĒMUMS (ES) 2020/2242
         (2020. gada 23. decembris)
         par konkrētiem aizsardzības pasākumiem saistībā ar augsti patogēnisko H5N1 apakštipa putnu gripu Apvienotajā Karalistē
         
            
               (izziņots ar dokumenta numuru C(2020) 9628)
            
         
         (Autentisks ir tikai teksts angļu valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Direktīvu 89/662/EEK (1989. gada 11. decembris) par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu, to lasot saistībā ar 131. pantu Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”),
         ņemot vērā Padomes Direktīvu 90/425/EEK (1990. gada 26. jūnijs) par veterinārajām pārbaudēm, kas piemērojamas Savienībā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu, to lasot saistībā ar Izstāšanās līguma 131. pantu,
         tā kā:
         
                     (1)
                  
                  
                     Putnu gripa ir vīrusa izraisīta putnu, tai skaitā mājputnu, infekcijas slimība. Putnu gripas vīrusa infekcija mājputniem izraisa divas minētās slimības pamatformas, kas atšķiras pēc virulences. Zemi patogēniskā forma parasti izraisa tikai vieglus simptomus, savukārt augsti patogēniskajai formai ir ļoti augsti mirstības rādītāji vairumam mājputnu sugu. Šī slimība var nopietni ietekmēt mājputnu audzēšanas saimniecību rentabilitāti, traucējot tirdzniecību Savienībā un eksportu uz trešām valstīm.
                  
               
                     (2)
                  
                  
                     Kopš 2005. gada ir novērots, ka migrējošie putni var inficēties ar augsti patogēniskās H5 apakštipa putnu gripas vīrusiem un pēc tam rudens un pavasara migrācijas laikā tos izplatīt lielā attālumā.
                  
               
                     (3)
                  
                  
                     Augsti patogēniskās putnu gripas vīrusu klātbūtne savvaļas putnu populācijā rada pastāvīgus draudus, ka šie vīrusi varētu tikt tieši un netieši ievazāti saimniecībās, kurās ir mājputni vai citi nebrīvē turēti putni.
                  
               
                     (4)
                  
                  
                     Augsti patogēniskās putnu gripas uzliesmojuma gadījumā ir risks, ka slimības ierosinātājs varētu izplatīties uz citām saimniecībām, kurās ir mājputni vai citi nebrīvē turēti putni.
                  
               
                     (5)
                  
                  
                     Padomes Direktīvā 2005/94/EK (3) ir izklāstīti konkrēti profilaktiski pasākumi, kas saistīti ar putnu gripas uzraudzību un savlaicīgu atklāšanu, un obligātie kontroles pasākumi, kas piemērojami tad, ja minētā slimība uzliesmo mājputnu vai citu nebrīvē turētu putnu populācijā. Minētā direktīva paredz aizsardzības zonas un uzraudzības zonas izveidi augsti patogēniskās putnu gripas uzliesmojuma gadījumā. Šāda reģionalizācija tiek piemērota, jo īpaši lai, novēršot slimības ierosinātāja ievazāšanu un nodrošinot slimības savlaicīgu atklāšanu, aizsargātu putnu veselību pārējā valsts teritorijā.
                  
               
                     (6)
                  
                  
                     Apvienotā Karaliste nesen paziņoja Komisijai par augsti patogēniskās H5N1 apakštipa putnu gripas uzliesmojumu savā teritorijā kādā Ziemeļjorkšīras grāfistes saimniecībā, kurā tiek turēti mājputni vai citi nebrīvē turēti putni, un nekavējoties veica pasākumus, kas prasīti saskaņā ar Direktīvu 2005/94/EK, t. sk. izveidoja aizsardzības un uzraudzības zonas.
                  
               
                     (7)
                  
                  
                     Komisija sadarbībā ar Apvienoto Karalisti minētos pasākumus ir izskatījusi un atzīst, ka aizsardzības zonu un uzraudzības zonu robežas, ko noteikusi Apvienotās Karalistes kompetentā iestāde, atrodas pietiekamā attālumā no saimniecības, kurā uzliesmojums tika apstiprināts.
                  
               
                     (8)
                  
                  
                     Lai novērstu nevajadzīgus tirdzniecības traucējumus Savienībā un nepieļautu, ka trešās valstis liek nepamatotus tirdzniecības šķēršļus, ir nepieciešams īsā laikā Savienības līmenī aprakstīt aizsardzības zonas un uzraudzības zonas, kas Apvienotajā Karalistē izveidotas saistībā ar augsti patogēnisko putnu gripu.
                  
               
                     (9)
                  
                  
                     Tādējādi šā lēmuma pielikumā būtu jānosaka aizsardzības zonas un uzraudzības zonas Apvienotajā Karalistē, kurās piemēro Direktīvā 2005/94/EK noteiktos dzīvnieku veselības kontroles pasākumus, un būtu jānosaka šādas reģionalizācijas ilgums.
                  
               
                     (10)
                  
                  
                     Ņemot vērā epidemioloģiskās situācijas steidzamību attiecībā uz augsti patogēniskās putnu gripas izplatību, svarīgi, lai šis lēmums tiktu pieņemts pēc iespējas drīzāk.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Apvienotā Karaliste nodrošina, ka aizsardzības zonās un uzraudzības zonās, kas izveidotas saskaņā ar Direktīvas 2005/94/EK 16. panta 1. punktu, ir iekļauti vismaz tie apgabali, kuri norādīti šā lēmuma pielikuma A un B daļā.
         
         
            2. pants
            Šo lēmumu piemēro līdz 2020. gada 31. decembrim.
         
         
            3. pants
            Šis lēmums ir adresēts Lielbritānijas un Ziemeļīrijas Apvienotajai Karalistei.
         
         
            Briselē, 2020. gada 23. decembrī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 395, 30.12.1989., 13. lpp.
         
         
            (2)  OV L 224, 18.8.1990., 29. lpp.
         
         
            (3)  Padomes Direktīva 2005/94/EK (2005. gada 20. decembris), ar ko paredz Kopienas pasākumus putnu gripas kontrolei un atceļ Direktīvu 92/40/EEK (OV L 10, 14.1.2006., 16. lpp.).
      
      
         
            PIELIKUMS
            A DAĻA
            Lēmuma 1. pantā minētā aizsardzības zona:
            
               Apvienotā Karaliste
            
            
                        Aptvertais apgabals
                     
                     
                        Datums, līdz kuram pasākums piemērojams saskaņā ar Direktīvas 2005/94/EK 29. panta 1. punktu
                     
                  
                        Those parts of North Yorkshire County (ADNS code 00176) contained within a circle of a radius of three kilometres, centred on WGS84 dec. coordinates N54.37 and W2.16
                     
                     
                        31.12.2020.
                     
                  B DAĻA
            Lēmuma 1. pantā minētā uzraudzības zona:
            
               Apvienotā Karaliste
            
            
                        Aptvertais apgabals
                     
                     
                        Datums, līdz kuram pasākums piemērojams saskaņā ar Direktīvas 2005/94/EK 31. pantu
                     
                  
                        Those parts of North Yorkshire County (ADNS code 00176) extending beyond the area described in the protection zone and within the circle of a radius of ten kilometres, centred on WGS84 dec. coordinates N54.37 and W2.16
                     
                     
                        31.12.2020.